USLOVI ZA OSTVARIVANJE PRAVA NA SAMOSTALNI STATUS ČLANOVA UDRUŽENJA FILMSKIH GLUMACA SRBIJE

Samostalni umetnik je fizičko lice koje samostalno, u vidu zanimanja, obavlja umetničku delatnost i kome je reprezentativno udruženje u kulturi utvrdilo status lica koje samostalno obavlja umetničku delatnost u oblasti kulture.
Umetnik – glumac stiče status lica koje samostalno obavlja umetničku delatnost u oblasti kulture upisom u Registar lica koja samostalno obavljaju umetničku delatnost u oblasti kulture,  ako ispunjava sledeće uslove:
1. da je državljanin Republike Srbije;
2. da ima prebivalište na teritoriji Republike Srbije;
3. da ima poslovnu sposobnost;
4. daobavlja umetničku delatnost (filmska umetnost i ostala audio-vizuelna umetnost), kao jedino i glavno zanimanje;
5. da nije socijalno osiguran po drugom osnovu: da nije u penziji, zaposlen, paušalno oporezivan kao preduzetnik, itd.;
6. da je stekao visoko, više ili srednje obrazovanje odgovarajućeg obrazovnog profila ili, izuzetno, da se najmanje četiri (4) godine profesionalno bavi umetničkom delatnošću u oblasti culture, kao osnovnim zanimanjem, nezavisno od stečenog obrazovanja;
7. ako mu obavljanje delatnosti nije zabranjeno pravosnažnom sudskom odlukom.
Po zahtevima lica za utvrđivanje statusa lica koja samostalno obavljaju umetničku delatnost u oblasti culture, reprezentativno udruženje donosi rešenje.
O svim statusnim pitanjima odlučuje Komisija za statusna pitanja, koju imenuje Predsedništvo, a koju čine tri kompetentna člana.
Komisija pregleda podnetu dokumentaciju i donosi odluku o izboru kandidata koji ispunjavaju usloveza sticanje statusa samostalnog umetnika.
Bliže uslove, merila i kriterijume, kao i postupak po zahtevima lica za utvrđivanje statusa lica koja samostalno obavljaju umetničku delatnost u oblasti kulture, kao i postupak provere ispunjenosti uslova za lica koja su upisana u evidenciju lica koja samostalno obavljaju umetničku delatnost u oblasti kulture utvrđuje se za četvorogodišnji period.
Iz tog razloga, samostalni umetnici su dužni da čuvaju Ugovore o svom radu , kako bi mogli na taj način da dokažu svoj protekli rad (za period od četiri (4) godine).
Lice koje je upisano u evidenciju lica koja samostalno obavljaju umetničku delatnost u oblasti kulture, oslobađa se od obaveze dokazivanja ispunjenosti uslova kada napuni 30 godina staža osiguranja (muškarci), odnosno 25 godina staža osiguranja (žene). 
Lični podaci o licima su: ime i prezime, jedinstveni matični broj građana, pol, datum rođenja, mesto i opština rođenja, adresa, mesto i opština stanovanja, kontakt telefon i mail adresa.
Samostalni umetnik je dužan da svaku nastalu promenu ( na pr. promena adrese, br. telefona, mail adrese,itd), prijave Udruženju filmskih glumaca Srbije, koje vodi tu evidenciju, najkasnije u roku od 15 dana od dana nastanka promene.
Lice koje je steklo status lica koje samostalno obavlja umetničku delatnost u oblasti kulture briše se iz evidencije na lični zahtev. 
Samostalni umetnik briše se iz Registra lica (evidencije), po službenoj dužnosti kada Statusna komisija utvrdi da to lice više ne ispunjava uslove propisane kriterijumima. za sticanje samostalnog statusa.

KRITERIJUMI UDRUŽENJA FILMSKIH GLUMACA SRBIJE
ZA PRIZNAVANJE STATUSA SAMOSTALNOG UMETNIKA – FILMSKOG GLUMCA

Za sticanje statusa samostalnog umetnika, glumci moraju podneti Ugovore, kojima potvrđuju da su ispunili sledeće uslove:
- Dve (2) glavne ili velike uloge (novoodigrane) na filmu i njemu sličnim medijima ili
- Jednu (1) glavnu ili veliku ulogu ili tri (3) epizodne uloge ili
- Osam (8) epizodnih uloga
Glavna ili velika uloga u svakoj epizodi TV serije dužoj od 45 minuta, tretira se kao jedan igrani film.
Ukoliko filmski glumac igra u i pozorištu, na radiju i sl. kao samostalni umetnik, glumački zadaci vrednuju se kumulativno.
Ni u jednoj kategoriji ne uzimaju se u obzir reklamni filmovi i spotovi.

Da bi filmski glumac stekao status samostalnog umetnika, neophodno je da dostavi (lično Sekretarijatu Udruženja filmskih glumaca Srbije), sledeću dokumentaciju:
- Zahtev za dodelu statusa samostalnog umetnika (na sajtu UFGS);
- Ugovori o radu (fotokopije);
- Fotokopija diplome o završenoj školi;
- Izjavu da pod punom krivičnom i materijalnom odgovornošću garantuje da nije u radnom odnosu (zaposlen u nekoj ustanovi, firmi ili da nema registrovano preduzeće na svoje ime) i da nije korisnik penzije (bilo sopstvene ili porodične). Ovu Izjavu glumac je dužan da potpiše u prostorijama Udruženja filmskih glumaca Srbije;
- Podaci o prebivalištu, telefonski brojevi (fiksni i mobilni), mail adresa;
- Biografija;
- Očitana (lična karta sa čipom) ili fotokopirana lična karta;

O dodeli statusa samostalnog umetnika filmskom glumcu, odlučuje Statusana komisija, koja ga obaveštava u roku od 15 dana od dana podnošenja dokumentacije.
Statusna komisija neće uzimati u obzir nepotpunu dokumentaciju.

